Vineri seara, în orașul Roman din județul Neamț, o femeie care se ocupa de curățenie a căzut de la etajul 4 al unui bloc. Din fericire, a aterizat pe o zonă cu vegetație și a fost imediat transportată la spital.
Polițiștii au fost sesizați, vineri seara, prin apel la 112, cu privire la faptul că o persoană ar fi căzut de la etajul 4 al unui imobil din municipiul Roman, anunță sâmbătă IPJ Neamț, potrivit Mediafax.
Din verificările efectuate de polițiști a rezultat că, în timp ce o femeie în vârstă de 60 de ani, din Roman, efectua activități de curățenie, ar fi căzut de la etajul 4 pe spațiul verde din fața imobilului.
Aceasta a fost preluată de un echipaj medical și transportată la spital pentru acordare de îngrijiri medicale.
În cauză a fost întocmit un dosar penal, cercetările fiind continuate cu privire la săvârșirea infracțiunii de vătămare corporală din culpă, în vederea stabilirii cauzelor care au dus la producerea acestui incident.